Sagunt reconeix el subcampionat d'Espanya dels veterans del Fertiberia BM Puerto Sagunto
12 de juny 2025

![](/media/nqyjfgh2/img_3353_c.jpg?width=850&height=566.6666666666666)

L'Ajuntament de Sagunt ha reconegut el recent èxit de l'equip veterà del Fertiberia BM Puerto Sagunto. Van aconseguir ser subcampions d'Espanya en el I Campionat d'Espanya de Veteranes i Veterans d'Handbol celebrat a Altea els dies 10 i 11 de maig.

En esta primera edició oficial del campionat nacional organitzada per la Reial Federació Espanyola d'Handbol (RFEBM, per les seues sigles en castellà) el Fertiberia BM Puerto Sagunto va caure en la final enfront del Horneo Veteranos Eón Alicante per un ajustat 22-20. La final va estar molt disputada i els dos equips van demostrar l'alt nivell de l'handbol de la Comunitat Valenciana.

![](/media/s10hbss4/img_3302_c.jpg?width=400&height=482&mode=max)“Haver arribat a ser medalla de plata és una fita, especialment en este primer campionat oficial. Encara que és cert que sempre han existit este tipus de competicions, es va oficialitzant perquè hem de donar-li importància i valor, i això requerix que la Federació i les institucions ens ho creguem i que hi haja gent com vosaltres que faça un pas avant per jugar-la i guanyar-la”, ha assenyalat l'alcalde als campions durant la [**recepció**](https://www.youtube.com/watch?v=l4N03xRRo1s).

Per la seua part, el regidor d'Esports ha destacat la importància de no abandonar la pràctica esportiva en cap fase de la vida. “Aconseguir estos èxits en cada un dels esports que hi ha en esta ciutat suposa convertir-se en referents, però en el vostre cas ho és per partida doble, perquè a més llancem el missatge que l'esport no té edat. No hi ha cap barrera que impedisca fer esport”, els comentava Timón.

El president de l'entitat, Carlos Argente, que ha acudit acompanyat per la plantilla i l'_staff_ tècnic, ha recordat que també són campions autonòmics de la seua categoria i ha fet dos anuncis: “Recuperarem la _Gala Espartanos Rojiblancos_ i l'equip de veterans s'emportarà el premi als _Valores Rojiblancos_ perquè crec que està molt merescut”, ha avançat d'una banda.

Així mateix, ha anticipat que l'any que ve el club que presidix complix 75 anys i per a 2027 sol·licitarà l'organització del III Campionat d'Espanya de Veteranes i Veterans, ja que per a 2026 l'ha demanat ja Saragossa.

“L'esport és tant la pista com la rebotiga, i el que intentem generar en el club és un sentit de pertinença, unes ganes de continuar sent _rojiblancos_, de continuar sent _espartans_, al llarg del temps”, ha conclòs Argente, agraint a l'equip veterà el seu esforç esportiu i també la seua ajuda a l'hora de formar en valors i en cultura de l'esport als xiquets de la base del club.

En esta mateixa línia, l'alcalde ha subratllat el sentit de comunitat que genera el Fertiberia BM Puerto Sagunto: “D'alguna forma tots formem part d'açò”. Moreno ha elogiat la gestió de l'entitat al llarg de la seua història com “un projecte continuat a llarg termini, un club de base, que pretén anar a més i permet que es puga arribar a este nivell d'excel·lència”.

*   [](http://www.facebook.com/sharer.php?u=https://aytosagunto.es/va/actualitat/2025-06-12-sagunt-reconeix-el-subcampionat-d-espanya-dels-veterans-del-fertiberia-bm-puerto-sagunto/ "Facebook")
*   [](http://twitter.com/share?url=https://aytosagunto.es/va/actualitat/2025-06-12-sagunt-reconeix-el-subcampionat-d-espanya-dels-veterans-del-fertiberia-bm-puerto-sagunto/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-12-sagunt-reconeix-el-subcampionat-d-espanya-dels-veterans-del-fertiberia-bm-puerto-sagunto/ "Linked In")
*   [](mailto:?body=https://aytosagunto.es/va/actualitat/2025-06-12-sagunt-reconeix-el-subcampionat-d-espanya-dels-veterans-del-fertiberia-bm-puerto-sagunto/)